Na temelju članka 55. Statuta Grada Koprivnice („Glasnik Grada Koprivnice” broj 4/09, 1/12, 1/13, 3/13 – pročišćeni tekst i 1/18) i članka 3. Pravilnika o stipendiranju studenata s područja Grada Koprivnice („Glasnik Grada Koprivnice” broj 3/15, 1/17, 6/18 i 6/19), gradonačelnik Grada Koprivnice dana 23.09.2019. godine donio je

# O D L U K U

**o raspisivanju Javnog natječaja za dodjelu stipendija studentima s područja grada Koprivnice u akademskoj godini 2019./2020.**

**Članak 1.**

 Raspisuje se Javni natječaj za dodjelu stipendija s područja grada Koprivnice u akademskoj godini 2019./2020. u svemu prema tekstu Javnog natječaja koji se nalazi u prilogu i čini sastavni dio ove Odluke.

**Članak 2.**

 Gradonačelnik Grada Koprivnice utvrdit će broj korisnika stipendija iz članka 1. ove Odluke, a sve sukladno Proračunu Grada Koprivnice.

**Članak 3.**

 Javni natječaj iz članka 1. ove Odluke, objavit će se u lokalnom tisku i na web stranici Grada Koprivnice www.koprivnica.hr.

KLASA: 604-02/19-01/0010

URBROJ:

Koprivnica, 23.09.2019.

GRADONAČELNIK:

Mišel Jakšić, dipl. oec.

**OBRAZLOŽENJE**

 Grad Koprivnica stipendira redovne studente s područja grada Koprivnice upisane na preddiplomskom i diplomskom studiju. Stipendije se dodjeljuju građanima grada Koprivnice koji imaju prijavljeno prebivalište na području grada i to u neprekinutom trajanju najmanje dvije godine prije objave natječaja.

Stipendije se dodjeljuju u mjesečnom iznosu od 550,00 kuna za studiranje u tuzemstvu te 1.100,00 kuna za studiranje u inozemstvu.

Studenti koji imaju utvrđeni invaliditet veći od 50% ostvaruju pravo na stipendiju u iznosu od 800,00 kuna mjesečno za studiranje u tuzemstvu te 1.600,00 kn mjesečno za studente koji studiraju u inozemstvu.

Nadalje, u akademskoj godini 2019./2020. raspisuje se i natječaj zadodjelu deset (10) stipendija za deficitarna zanimanja pri čemu iznos mjesečne stipendije iznosi 800,00 kuna.

Javni natječaj za dodjelu stipendija studentima s područja grada Koprivnice u akademskoj godini 2019./2020. objavit će se u lokalnom glasilu i na web stranici Grada Koprivnice i trajati će mjesec dana. Po provedbi javnog natječaja Povjerenstvo za stipendiranje studenata s područja grada Koprivnice utvrditi će Liste reda prvenstva za dodjelu stipendija, a gradonačelnik Grada Koprivnice će donijeti konačan zaključak o broju stipendija sukladno planiranim sredstvima Proračuna Grada Koprivnice.

#  Predlaže se gradonačelniku Grada Koprivnice gospodinu Mišelu Jakšiću, dipl. oec. donošenje Odluke o raspisivanju javnog natječaja za dodjelu stipendija studentima s područja grada Koprivnice u akademskoj godini 2019./2020.

 Nositelj izrade i predlagatelj akta:

 Upravni odjel za društvene djelatnosti

 Pročelnica:

 Ana Mlinarić, dipl. soc. radnica

Na temelju članka 3. Pravilnika o stipendiranju studenata s područja Grada Koprivnice („Glasnik Grada Koprivnice“ broj 3/15, 1/17, 6/18 i 6/19) i članka 1. Odluke o raspisivanju javnog natječaja za dodjelu studentskih stipendija Grada Koprivnice u akademskoj godini 2019./2020. od 23. 09. 2019. godine, Povjerenstvo za stipendiranje studenata s područja Grada Koprivnice, raspisuje

# JAVNI NATJEČAJ

**za dodjelu stipendija studentima s područja grada Koprivnice**

**u akademskoj godini 2019./2020.**

**I.**

Grad Koprivnica stipendira redovne studente s područja grada Koprivnice na preddiplomskom i diplomskom studiju, a koji imaju prijavljeno prebivalište na području Grada Koprivnice i to u neprekinutom trajanju od najmanje dvije godine.

**II.**

Stipendije studentima s područja grada Koprivnice u akademskoj godini 2019./2020. odobravat će se u iznosu 550,00 kn mjesečno za studiranje u Republici Hrvatskoj, odnosno 1.100,00 kn za studiranje izvan Republike Hrvatske.

**III.**

 Stipendije za studente s područja grada Koprivnice koji imaju utvrđeni invaliditet veći od 50% u akademskoj godini 2019./2020. odobravat će se iznosu od 800,00 kn mjesečno za studiranje u Republici Hrvatskoj, odnosno 1.600,00 kn mjesečno za studiranje izvan Republike Hrvatske.

**IV.**

U akademskoj godini 2019./2020. dodjeljivati će se deset (10) stipendija studentima za deficitarna zanimanja utvrđena po preporuci Hrvatskog zavoda za zapošljavanje, Područni ured Križevci KLASA: 103-02/18-01/23, URBROJ: 2141-35-08/1-19-03 od 10. siječnja 2019. godine.

Iznos stipendije odobravat će se u visini 800,00 kn mjesečno i to za sljedeće sveučilišne studije:

- medicina,

- matematika,

- fizika,

- građevinarstvo,

- strojarstvo,

- glazbena umjetnost,

- rehabilitacija,

- logopedija,

- psihologija,

- engleski jezik,

- farmacija,

- njemački jezik,

- rani i predškolski odgoj i obrazovanje,

- elektrotehnika,

- hrvatski jezik i

- dentalna medicina.

**V.**

Sredstva za isplatu stipendija osiguravaju se u Proračunu Grada Koprivnice.

**VI.**

Natječaj za dodjelu stipendija provodi Povjerenstvo za stipendiranje studenata s područja grada Koprivnice.

Na temelju provedenog natječaja Povjerenstvo za stipendiranje studenata s područja grada Koprivnice, utvrđuje Liste reda prvenstva za dodjelu stipendija studentima s područja grada Koprivnice, na temelju koje gradonačelnik Grada Koprivnice donosi zaključak o dodjeli studentskih stipendija.

Konačan broj korisnika stipendija Grada Koprivnice za razne struke u akademskoj godini 2019./2020. utvrdit će gradonačelnik Grada Koprivnice sukladno planiranim sredstvima u Proračunu Grada Koprivnice, a prema utvrđenoj Listi reda prvenstva.

**VII.**

Lista reda prvenstva utvrđuje se temeljem sljedećih kriterija:

* vrsta studija,
* godina obrazovanja,
* uspjeh u prethodnom obrazovanju,
* prihod po članu domaćinstva,
* nadareni studenti odnosno nadareni učenici (za prvu godinu studija)
* volontiranje.

**VIII.**

Za sudjelovanje na natječaju, potrebno je priložiti dokumentaciju, i to kako slijedi:

1. Ispunjen i potpisan obrazac prijave na natječaj (obrazac se može podići u Upravnom odjelu za društvene djelatnosti Grada Koprivnice, Koprivnica, Zrinski trg 1A, dvorišna zgrada, soba broj 3 ili na web stranici Grada Koprivnice [www.koprivnica.hr](http://www.koprivnica.hr).),
2. Potvrdu o upisu na redovni preddiplomski ili diplomski studij u akademskoj godini 2019./2020. (s naznakom smjera i studijske grupe),
3. a) studenti koji upisuju prvu godinu studija:
* svjedodžbu završnog razreda srednje škole (preslika),
* svjedodžbu o završnome radu (preslika, srednje i obrtničke škole),
* svjedodžbu o državnoj maturi – obvezni dio (preslika),
* potvrdu o položenim ispitima državne mature – obvezni dio (preslika, srednje i obrtničke škole),

 b) ostali studenti:

* prijepis ocjena položenih ispita u prethodnoj akademskoj godini ili presliku indeksa uz predočenje istog,
1. Presliku obje strane osobne iskaznice studenta,
2. Uvjerenje o prebivalištu PU Koprivničko-križevačke ukoliko podaci o trajanju prebivališta nisu vidljivi iz osobne iskaznice,
3. Potvrdu o prosječnim mjesečnim primanjima članova domaćinstva za razdoblje od siječnja do lipnja tekuće godine (po službenoj dužnosti pribavlja Grad Koprivnica),
4. Potvrdu o prosječnim mjesečnim primanjima članova domaćinstva za razdoblje od siječnja do lipnja tekuće godine o čijim prihodima Ministarstvo financija Republike Hrvatske ne vodi evidenciju,
5. Potvrdu kojom se dokazuje postignut uspjeh na natjecanjima (Državna natjecanja),
6. Izjavu o broju članova domaćinstva (u sklopu molbe),
7. Potvrdu Upravnog odjela za financije, gospodarstvo i europske poslove Grada Koprivnice o plaćenim svim dospjelim potraživanjima od strane Grada Koprivnice za podnositelja molbe i sve članove njegovog domaćinstva (soba broj 20),
8. Dokaze o statusu iz članka 15. Pravilnika o stipendiranju studenata s područja Grada Koprivnice („Glasnik Grada Koprivnice“ broj 3/15, 1/17, 6/18 i 6/19)
9. Rješenje nadležnog tijela o utvrđenoj invalidnosti tražitelja stipendije,
10. Rješenje nadležnog tijela da je tražitelj stipendije korisnik osobne invalidnine,
11. Rješenje nadležnog tijela da je tražitelj stipendije korisnik doplatka za pomoć i njegu u punom iznosu,
12. Rješenje nadležnog tijela da je tražitelj stipendije dijete poginulog ili nestalog branitelja iz Domovinskog rata,
13. Rješenje nadležnog tijela da je tražitelj stipendije dijete hrvatskog ratnog vojnog invalida iz Domovinskog rata (sadrži postotak invaliditeta),
14. Rješenje nadležnog tijela da je tražitelj stipendije dijete civilne osobe s invaliditetom utvrđenom u visini 80% i više,
15. Rješenje nadležnog tijela da je tražitelj stipendije dijete korisnika doplatka za pomoć i njegu u punom iznosu,
16. Rješenje nadležnog tijela da je tražitelj stipendije dijete korisnika osobne invalidnine temeljem propisa koji reguliraju prava iz područja socijalne skrbi,
17. Dokaz nadležnog tijela da je tražitelj stipendije dijete samohranog roditelja (Izvod iz matice umrlih za umrlog roditelja ili Izvod iz matice rođenih (ime jednog roditelja),
18. Potvrdu nadležnog tijela da u obitelji ima članova koji su redovni studenti,
19. Potvrdu nadležnog tijela da se netko od roditelja prijavljuje na Zavod za zapošljavanje, Područni ured Koprivnica ili Potvrdu o radnom stažu HZMO-a ukoliko se osoba ne prijavljuje na Zavod za zapošljavanje,
20. Potvrdu da je tražitelj stipendije korisnik zajamčene minimalne naknade,
21. Potvrdu nadležnog tijela da je tražitelj stipendije volonter - odredbe članak 14. Pravilnika o stipendiranju studenata s područja Grada Koprivnice („Glasnik Grada Koprivnice“ broj 3/15, 1/17, 6/18 i 6/19).

**IX.**

 Prijave na natječaj primaju se u natječajnom roku – od 30. rujna 2019. godine do zaključno 31. listopada 2019. godine.

 Prijave na natječaj dostavljaju se poštom na adresu GRAD KOPRIVNICA, Zrinski trg 1, 48000 Koprivnica, osobno u Upravni odjel za društvene djelatnosti, Zrinski trg 1A, dvorišna zgrada, soba broj 3 ili u elektroničkom obliku na e-mail adresu: kristina.jakupec@koprivnica.hr.

 Rezultati natječaja biti će objavljeni na službenoj web stranici Grada Koprivnice ([www.koprivnica.hr](http://www.koprivnica.hr)) u roku od 60 dana od dana završetka javnog natječaja.

Za sve dodatne informacije – telefon: 048 / 279 - 519.

Povjerenstvo za stipendiranje studenata

s područja grada Koprivnice